Vniuersis christifidelibus presentes litteras inspecturis Alexander, miseracione diuina titulo sancti Laurencij jn Damaso, sacrosancte Romane ecclesie presbiter cardinalis, Aquilegiensis wlgariter nuncupatus, sacrosancte generalis Basiliensis synodj vniuersalem ecclesiam representantis et apostolice sedis per Germanicam nacionem legatus de latere specialiter deputatus ac Mazouie dux, etc., salutem jn Domino sempiternam. Ecclesiarum fabricis manum porrigere adiutricem pium apud Deum et meritorium reputantes, frequenter fideles ad impendendum ecclesiis ipsis auxilium nostris litteris exhortamur, et vt ad id eo feruencius anime[n]tur, quo magis ex hoc animarum commodum se sperauerint adipisci, nonnuncquam pro hiis temporalibus suffragiis spiritualia eis videlicet munera remissionis et indulgencias conuenit elargiri. Cum itaque sicut accepimus ecclesia kathedralis Aboensis, Ruthenorum et aliorum Christi fidem persequencium hostilitate, guerris ac eciam diffortuneo (ͻ: -nio) causantibus, bis ignis voragine retr[o]actis temporibus miserabiliter concremata pariterque consumpta fuit et nondum debite reedificata, ipsiusque edificia ruinam et scissurarum deformitatem, ornamenta quoque ecclesiastica inibj consumpcione[m] paciuntur non modicos (ͻ: -cas) et ad grauioris de solacionis periculum formidantur dietim peruenire, et ad quorum reparacionem et restauracionem ac ornamentorum et paramentorum ecclesiasticorum huiusmodi recuperacionem et conseruacionem cum facultates fabrice ipsius ecclesie nullatenus sufficiant, pia Christi fidelium suffragia sint non mediocriter oportuna. Nos igitur cupientes vt ipsa ecclesia Aboensis congrvis honoribus frequentetur ac in suis structuris et edificiis condecenter reparetur et conseruetur ac in ornamentis et paramentis ecclesiasticis honestius adornetur, fideles quoque ipsi eo libencius causa deuocionis ad ipsam ecclesiam confluant et ad reparacionem, conseruacionem et adornacionem huiusmodi ac ad ipsius ecclesie fabricam et pro diuini cultus inibj augmento prompcius manus porrigant adiutrices, quo ex hoc ibidem dono celestis gracie vberius se conspexerint refectos, de omnipotentis Dej misericordia confisi omnibus vere penitentibus et confessis qui in natiuitatis, circumcisionis, epyphanie, cene, resurreccionis, ascensionis, corporis Dominj nostri Ihesu Christi, pentecostes et trinitatis necnon in natiuitatis, annunciacionis, visitacionis, purificacionis, concepcionis et assumpcionis beate Marie virginis ac natiuitatis sancti Johannis baptiste, sanctorum Petri et Paulj apostolorum, dedicacionis dicte ecclesie necnon sanctorum Henrici et Erici dicte ecclesie patronorum ac omnium sanctorum festiuitatum celebritatibus et per earundem festiuitatum octauas prefatam ecclesiam deuote visitauerint et ad reparacionem, conseruacionem et restauracionem pretactas ac ipsius ecclesie fabricam sev diuini cultus inibj augmentum manus porrexerint adiutrices vt prefertur, quociens id fecerint de thesauro ecclesie militantis septem annos jndulgenciarum et totidem quadragenas de jniunctis eis penitenciis auctoritate legacionis nostre qua fungimur in hac parte perpetue elargimur et relaxamus. Datum jn Riinefeldia dyocesis Basiliensis anno Dominj millesimo quadringentesimo quadragesimo tercio, die vero vndecima mensis Aprilis, pontificatus sanctissimi in Christo patris et domini nostri dominj Felicis pape quinti anno tercio.